दिग्विजय ने कहा कि इसी तरह से एक अन्य अभियुक्त साक्षी महाराज को मुलायम सिंह यादव ने राज्य सभा का सदस्य बनवाया. जब उनको याद दिलाया गया कि उनकी पार्टी की सरकार केंद्र में थी और बाबरी मस्जिद को ज़मींदोज़ कर दिया गया तो दिग्विजय सिंह बोले कि वह कांग्रेस पार्टी के नेता और प्रधान मंत्री पीवी नरसिम्हा राव से चूक हुई, वे कल्याण सिंह और बीजेपी को ठीक से समझ नहीं पाए. कांग्रेस पार्टी की सेकुलर छवि को उसके बाद बहुत नुकसान हुआ जिसका खामियाजा आज तक भुगता जा रहा है. उन्होंने दावा किया राजनीति में सक्रिय होने के बाद कांग्रेस पार्टी की अध्यक्ष सोनिया गाँधी, महासचिव राहुल गांधी और पार्टी के अन्य नेताओं ने उस भूल को ठीक करने की कोशिश की है. २००४ में जब केंद्र में यूपीए की सरकार बनी उसके बाद सच्चर कमेटी बनी, रंगनाथ मिश्रा कमीशन बना और अल्पसंख्यक मंत्रालय बनाया गया. इस सारे संगठनों का मकसद मुसलमानों को इंसाफ़ देना ही है. कांग्रेस ने पिछड़े मुसलमानों के लिए साढ़े चार प्रतिशत का आरक्षण दिया. दिग्विजय सिंह को उम्मीद है कि अब मुसलमान कांग्रेस की ६ दिसंबर १९९२ की भूल को भूल चुके हैं और उत्तर प्रदेश में मुसलमानों सहित सभी सेकुलर ताक़तें कांग्रेस के साथ हैं.